ROZHODNUTIE KOMISIE
z 26. augusta 2004,
ktoré sa týka žiadosti o uplatňovanie znížených sadzieb DPH na dodávky elektriny, predloženej Maltskou republikou
(oznámené pod číslom K(2004) 3240)
(Iba anglický text je autentický)
(2004/673/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na šiestu smernicu Rady 77/388/EHS zo 17. mája 1977 o zosúladení právnych predpisov členských štátov týkajúcich sa daní z obratu - spoločný systém dane z pridanej hodnoty: jednotný základ jej stanovenia (1), naposledy zmenenú a doplnenú smernicou 2004/66/ES (2), najmä na jej článok 12 ods. 3 písm. b),
keďže:
(1)
Maltská republika listom, ktorý Komisia zaregistrovala 18. júna 2004, oznámila Komisii svoj zámer uplatňovať zníženú sadzbu DPH na dodávky elektriny.
(2)
Plánované opatrenie je všeobecným opatrením, ktoré uplatňuje zníženú sadzbu DPH na dodávky elektriny v súlade s článkom 12 ods. 3 písm. b) šiestej smernice o DPH.
(3)
Vzhľadom na to, že elektrický systém na Malte je malý a izolovaný, neexistuje teda žiadne riziko narušenia hospodárskej súťaže na vnútornom trhu. V súčasnosti Malta nevyužíva zemný plyn, pretože nemá ani plynovú sieť, ani pripojenie.
(4)
Okrem toho boli daňové pravidlá, ktoré sa týkajú miesta dodávky elektriny, stanovené v šiestej smernici 77/388/EHS, zmenené a doplnené smernicou 2003/92/ES (3). Dodávka elektriny v konečnej fáze, od obchodníkov a distribútorov ku konečnému spotrebiteľovi, je zdaňovaná na mieste, kde spotrebiteľ skutočne využíva a spotrebúva tovar, aby sa zabezpečilo zdaňovanie v krajine, kde nastáva skutočná spotreba.
(5)
Vzhľadom na to, že ide o všeobecné opatrenie, ktoré nestanovuje žiadnu výnimku, riziko narušenia hospodárskej súťaže treba považovať za neexistujúce. Keďže podmienka stanovená v článku 12 ods. 3 písm. b) uvedenej smernice je týmto splnená, Malta by mala byť schopná uplatňovať príslušné opatrenie, len čo bude toto rozhodnutie oznámené,
PRIJALA TOTO ROZHODNUTIE:
Článok 1
Malta môže uplatňovať opatrenie, ktoré oznámila v listoch z 18. júna 2004, týkajúcich sa uplatňovania zníženej sadzby DPH na dodávky elektriny, bez ohľadu na podmienky výroby a dodávky.
Článok 2
Toto rozhodnutie je adresované Maltskej republike.
V Bruseli 26. augusta 2004